钦定古今图书集成/理学汇编/学行典/第074卷 > 庄子 > 《逍遥游》
## 钦定古今图书集成/理学汇编/学行典/第074卷 > 庄子 > 《逍遥游》

“小知不及大知，小年不及大年，奚以知其然也？朝菌
不知晦朔，蟪蛄不知春秋，此小年也。楚之南有冥灵
者，以五百岁为春，五百岁为秋；上古有大椿者，以八
千岁为春，八千岁为秋。而彭祖乃今以久特闻，众人
匹之，不亦悲乎！”汤之问棘也是已。穷发之北，有冥海
者，天池也。有鱼焉，其广数千里，未有知其修者，其名
为鲲。有鸟焉，其名为鹏，背若泰山，翼若垂天之云，抟
扶摇羊角而上者九万里，绝云气，负青天，然后图南，
且适南冥也。斥鷃笑之曰：“彼且奚适也？我腾跃而上，
不过数仞而下，翱翔蓬蒿之闲，此亦飞之至也。而彼
且奚适也？”此小大之辨也。故夫知效一官，行比一乡，
德合一君，而征一国者，其自视也亦若此矣。